ΓΡΑΠΤΗ ΕΡΩΤΗΣΗ E-3109/97 υποβολή: Roberta Angelilli (NI) προς την Επιτροπή (13 Οκτωβρίου 1997)

Θέμα: Γραμμή Ρώμης-Pantano στην Tor Bella Monaca

Οι κάτοικοι της Tor Bella Monaca, πυκνοκατοικημένης περιφερειακής συνοικίας της Ρώμης, κινητοποιήθηκαν πρόσφατα για να ζητήσουν από τον Δήμο της Ρώμης να σταματήσει την κατασκευή του μικρού φορτίου μετρό στη γραμμή Ρώμης-Pantano και να επανεξετάσει τα σχέδια. Ο σημερινός σχεδιασμός του έργου αυτού που θα διασχίζει επιγείως την Tor Bella Monaca, προβλέπει την κατασκευή μιας σιδηροδρομικής γραμμής που θα περιβάλλεται από δύο τσιμεντένιους τοίχους αρκετά υψηλούς. Οι κάτοικοι επισημαίνουν ωστόσο, ότι, σύμφωνα με τα σχέδια της διαδρομής του μετρό, οι τοίχοι αυτοί θα ανεγερθούν ουσιαστικά μπροστά από τις κατοικίες, με συνέπειες που θα αναστατώσουν και θα αποδιοργανώσουν το περιβάλλον. Στην επίσημη χαρτογραφική απεικόνιση του έργου δεν εμφανίζονται πράγματι, αρκετές κατοικίες οι οποίες, ουσιαστικά, είναι κρυμμένες πίσω από τους υψηλούς προστατευτικούς τσιμεντένιους τοίχους.

Κατόπιν τούτου, ερωτάται η Επιτροπή:

1. εάν το έργο αυτό καλύπτεται από το παράρτημα ΙΙ της οδηγίας 85/337/ΕΟΚ ((ΕΕ L 175 της 5.7.1985, σελ. 40)) σχετικά με την εκτίμηση των περιβαλλοντικών επιπτώσεων 7

2. εάν η μη ζήτηση της συμμετοχής των πολιτών στην εκτίμηση των περιβαλλοντικών επιπτώσεων όσον αφορά το μικρού φορτίου του μετρό στη γραμμή Ρώμης-Pantano, αποτελεί παραβίαση της προαναφερθείσας οδηγίας 85/337/ΕΟΚ 7

3. εάν, στην περίπτωση που διαπιστωθεί παράβαση, η Επιτροπή θεωρεί ότι θα πρέπει να προχωρήσει στην εκπόνηση νέων σχεδίων που θα συμμορφώνονται με την ευρωπαϊκή νομοθεσία 7

4. εάν η Επιτροπή προτίθεται να αναλάβει σχετικές πρωτοβουλίες.

Απάντηση της κας Bjerregaard εξ ονόματος της Επιτροπής (18 Νοεμβρίου 1997)

Το υπόψη έργο υπάγεται στο παράρτημα ΙΙ της οδηγίας 85/337/ΕΟΚ για την εκτίμηση των επιπτώσεων στο περιβάλλον.

Για το εν λόγω είδος έργου δεν είναι υποχρεωτική η διαδικασία της μελέτης περιβαλλοντικών επιπτώσεων. Ωστόσο, με την απόφασή του της 2ας Μαΐου 1996 στην υπόθεση C-133/94, Επιτροπή κατά του Βελγίου, το Ευρωπαϊκό Δικαστήριο όρισε ότι οι εθνικές νομοθεσίες οι οποίες εκ των προτέρων εξαιρούν ορισμένες κατηγορίες έργων του παραρτήματος ΙΙ από τη δυνατότητα μελέτης περιβαλλοντικών επιπτώσεων, όταν εν τω μεταξύ προκύπτει ότι τα χαρακτηριστικά των έργων που υπάγονται στις εν λόγω κατηγορίες απαιτούν την εκπόνηση της προαναφερθείσας μελέτης, αντιβαίνει προς την οδηγία 85/337/ΕΟΚ και, ειδικότερα, τα άρθρα 2 εδάφιο 1 και 4, εδάφιο δεύτερο.

Είναι σαφές ότι εάν είναι αναγκαία η διαδικασία της μελέτης περιβαλλοντικών επιπτώσεων, η απουσία μέτρων που θα επέτρεπαν στους πολίτες να εκφράσουν τη γνώμη τους επί του έργου, με τις μορφές που προβλέπονται από την οδηγία 85/337/ΕΟΚ, θα συνιστούσε παράβαση της τελευταίας.

Σε περίπτωση παραβίασης της οδηγίας 85/337/ΕΟΚ, η Επιτροπή δεν έχει την εξουσία να απαιτήσει την υλοποίηση νέου έργου. Δύναται όμως να απαιτήσει τη συμμόρφωση του ενδιαφερομένου κράτους μέλους στις υποχρεώσεις που απορρέουν από την οδηγία όσον αφορά το επίμαχο έργο, στο πλαίσιο της διαδικασίας που προβλέπεται στο άρθρο 169 της συνθήκης ΕΚ.

Η Επιτροπή θα απευθυνθεί στις ιταλικές αρχές για να ενημερωθεί επί των στοιχείων στα οποία αναφέρεται το Αξιότιμο Μέλος του Κοινοβουλίου και δεν θα παραλείψει, ενδεχομένως, να διερευνήσει την υπόθεση στο πλαίσιο του άρθρου 169 της συνθήκης ΕΚ.